**מיכאל (מישל) טַרוֹנִי** (נולד ב-13 ביולי 1984) הוא שחקן, מפתח גוף, אושיית רשת ופעיל זכויות בעלי חיים ישראלי. זכה שלוש פעמים בתואר "מר ישראל" בשנים 2008, 2009 ו-2010.

ביוגרפיה
--------

טרוני נולד וגדל בפרדס כץ. הוא קרוי על שם דודו, חלל צה"ל שנהרג במלחמת לבנון הראשונה. סבתו התנגדה לקרוא לו על שם בנה שנפל, ועל כן בתעודת הזהות שמו "מיכאל". במשך כל תקופת ילדותו ונעוריו סבל מהתעללות פיזית ונפשית מצד אביו שהתעלל בו ובאמו. בגיל 16 החל לעסוק בפיתוח גוף, והשתמש בשריריו כדי להתמודד עם אביו האלים. בעקבות עימות עם אביו, אביו עזב את הבית ואת אמו.

בגיל 24 זכה מישל לראשונה בתחרות "מר ישראל".

שירת בצה"ל כחייל לוחם בגדוד שמשון.

פעילות ברשת ובציבור
-------------------

תחילת פרסומו של טרוני ברשת הייתה סרטון קומי בשם "הדרך היחידה לצאת עם חיוך על הפנים ממפגש עם פקח". ב-2017 העלה סרטון הדרכה היתולי איך להתמודד עם מחבל חמוש בסכין, שהועלה ברשתות חברתיות בעולם. ב-2017 השתתף בקמפיין למען חיילים בודדים, וכן בתשדיר של צה"ל.

לטרוני מעל 160,000 עוקבים באינסטגרם, מעל 160,000, עוקבים ביוטיוב, ומעל 150,000 עוקבים בדף הרשמי בפייסבוק, נכון ל-2020. בסרטונים שלו הוא מרבה לשתף פעולה עם היוטיוברים סמיון גרפמן ודניס צ'רקוב, בסרטונים קומיים וסרטונים שבהם הם מותחים זה את זה. טרוני השתתף עם שני חבריו גם במספר קמפיינים חברתיים, ביניהם המאבק לאי הפללה של צרכני קנאביס, וקמפיין נגד אלימות.

בינואר 2017 השניים מתחו את טרוני שידוע בחמלה שלו על בעלי חיים, והזעיקו אותו כביכול כדי לתפוס חתלתול במצוקה. הסרטון נעשה ויראלי והגיע אל אתי אלטמן, המנכ"לית לשעבר של תנו לחיות לחיות. היא פנתה לטרוני בבקשה לסייע לעמותה, ומאז טרוני משתתף בימי אימוץ של העמותה ובקמפיינים לגיוס כסף. בין היתר שהה בתוך כלוב בדיזנגוף סנטר שבתל אביב במשך 56 שעות, כחלק ממסע התרמה למען העמותה.

ב-2019 השיק תוכנית אימונים בשם shapeUP.

טרוני השתתף ב"קמפיין הסלבריטאים" של חזית לשחרור בעלי חיים, שבו אנשים מפורסמים צפו בתחקיר מבית המטבחיים בחיפה. בעקבות הצפייה בתחקיר עבר לצמחונות והשתתף בצעדה לבית מטבחיים זה שהתקיימה במרץ 2018.

באוקטובר 2020 פרסם אדם ברשת סרטון שבו הוא מכה באכזריות את כלבו. פעילי בעלי חיים הפנו את תשומת ליבה של אתי אלטמן מתנו לחיות לחיות לסרטון, והיא הזעיקה לעזרה את טרוני. התברר שהאדם גר בבת ים, ולעת ערב הגיעו לדירתו טרוני עם שניים מחבריו, איימו עליו ולקחו ממנו את הכלב. חילוץ הכלב הועבר בשידור חי ברשתות החברתיות.

קריירת משחק
-----------

טרוני השתתף במספר סרטים וסדרות טלוויזיה בישראל, בדרך כלל כשרירן.

החל מ-2013 שיחק בכמה סרטים כמאבטח.

ב-2015 השתתף בסרט הקומדיה "מה כבר יכול לקרות?!", ובסרט הקומי "איביזה", בשני הסרטים בתפקיד של שרירן אימתני. טרוני השתתף גם בסדרות הנוער והילדים "שכונה" ו"החממה" בתור שומר ראש ומאבטח.

בנוסף הופיע בסדרות חסמבה דור 3, רמזור, צומת מילר, ולהיות איתה.

ב-2017 השתתף בעונה השלישית של תוכנית הדוקו-ריאליטי "היחידה" על תקן סמל היחידה החדש.

בשנת 2018 שיחק בסרט עד הקצה - ג'סטה 2.

ב-2019 השתתף בריאליטי "הישרדות VIP עונה 2" שברשת 13, בעונה התשיעית של התכנית. ביום ה-20 לתחרות, פונה מהאי עקב מצבו הרפואי ולא שב למשחק והיה המודח השביעי.

תחקיר הונאה
-----------

ב-29 ביוני 2021 כאן חדשות שידרה סדרת כתבות על מעורבותו של טרוני ושותפו דניס צ'רקוב בהונאת פונזי בה לכאורה הונו השניים אנשים רבים, ביניהם חיילים משוחררים וחיילים בודדים, באמצעות חברה בשם "אמוזה" בשיתוף פעולה עם אריאל אהרוני, במהלך התחקיר ביקרו כתבי התאגיד במשרדו והותקפו פיזית ומילולית על ידו ועל ידי שותפיו במקום. טרוני, בסרטון שצולם לרשתות החברתיות, הכחיש כל קשר לעוקץ או הונאה.

ב-21 בדצמבר 2022, הוצא צו הרחקה ל-3 חודשים נגד מישל טרוני ושותפו, דניס צ'רקוב, בשל התקפות ואיומים מצידם כנגד כתב כאן 11, דניאל אלעזר, שהיה ממפרסמי התחקיר.

חיים אישיים
-----------

לטרוני בן בהורות משותפת עם ידידתו רותם ברגמן.

קישורים חיצוניים
----------------

* אתר האינטרנט הרשמי של מישל טרוני
* 

* מישל טרוני, ברשת החברתית פייסבוק

* מישל טרוני, ברשת החברתית אינסטגרם

* מישל טרוני, סרטונים בערוץ היוטיוב

* מישל טרוני, במיזם "אישים" לתיעוד היצירה הישראלית

* מישל טרוני, במסד הנתונים הקולנועיים IMDb (באנגלית)
* אמיר בוגן, שוורצנגר הישראלי: עושה שרירים בסרטים, באתר ynet, 6 באוגוסט 2015
* אלון סין משה, רגיש ועצבני: "וין דיזל" הישראלי נלחם למען חיות, באתר nrg‏, 20 בדצמבר 2016
* אתר למנויים בלבד  מיה אשרי, גילית קוזבה, החיים כמישל, באתר "ידיעות אחרונות", 30 באפריל 2019

הערות שוליים
------------

1. ↑   הדרך היחידה לצאת עם חיוך על הפנים ממפגש עם פקח, סרטון באתר יוטיוב
2. ↑   איך להתמודד עם מחבל, סרטון באתר יוטיוב
3. ↑  קמפיין למען חיילים בודדים
4. ↑  מחליפים תמונת פרופיל: אושיות הרשת מצטרפות למאבק
5. ↑  צ'רקוב-גרפמן-טרוני נלחמים באלימות עם סרטון מגה ויראלי
6. ↑   מתיחת החתול, סרטון באתר יוטיוב
7. ↑  מישל טרוני נתן עבודה: עשרות אלפי הורדות לאפליקציית סנופי, באתר "המזבלה"
8. ↑  קמפיין התרמה למען עמותת תנו לחיות לחיות
9. ↑  מישל טרוני צופה בתחקיר מבית המטבחיים בחיפה
10. ↑  מישל טרוני הציל כלב מהתעללות והפך לגיבור היום
11. ↑  רז שכניק, היחידה. בשלישית, באתר ynet, 11 במאי 2017
12. ↑  כאן חדשות, מיליונים שנעלמו וצעירים שאיבדו את כספם: הצד האפל של דניס ומישל, באתר יוטיוב, ‏29 ביוני 2021
13. ↑  מערכת ice, צפו: התחקיר המלא על מישל טרוני ודניס צ'רקוב, באתר אייס, 29 ביוני 2021
14. ↑  כתב כאן 11 הוציא צו הרחקה נגד מישל טרוני ודניס צ'רקוב, באתר mako, ‏2022-12-21
15. ↑  יפעת הללי אברהם, ‏קולולו: מישל טרוני הפך לאבא בפעם הראשונה, באתר ‏מאקו‏, 6 באוגוסט 2019